b'\n_START_ARTICLE_\nCigaras\n_START_PARAGRAPH_\nCigaras yra r\xc5\xabkymui skirtas tabako produktas, pagamintas i\xc5\xa1 stand\xc5\xbeiai suvyniot\xc5\xb3 fermentuot\xc5\xb3 ir i\xc5\xa1d\xc5\xbeiovint\xc5\xb3 tabako lap\xc5\xb3. Nuo cigare\xc4\x8di\xc5\xb3 cigarai skiriasi dyd\xc5\xbeiu\xc2\xa0\xe2\x80\x93 paprastai jie yra gerokai didesni, bei gamybos technologija\xc2\xa0\xe2\x80\x93 cigar\xc5\xb3 tabakas ma\xc5\xbeiau apdorotas, jame ma\xc5\xbeiau priemai\xc5\xa1\xc5\xb3, cigarai vyniojami ne \xc4\xaf popieri\xc5\xb3, o \xc4\xaf tabako lapus. Geriausieji cigarai u\xc5\xbepildomi ne smulkintu tabaku, o sveikais susuktais tabako lapais._NEWLINE_Cigarai gaminami daugiausia Piet\xc5\xb3 ir Centrin\xc4\x97s Amerikos \xc5\xa1alyse\xc2\xa0\xe2\x80\x93 Brazilijoje, Kuboje, Dominikos Respublikoje, Hond\xc5\xabre, Nikaragvoje, taip pat Kamer\xc5\xabne, Indonezijoje, Meksikoje ir JAV. Labiausiai pasaulyje vertinami Kubos cigarai\xc2\xa0\xe2\x80\x93 tai lemia itin senos j\xc5\xb3 gamybos tradicijos \xc5\xa1ioje valstyb\xc4\x97je bei unikalus klimatas._NEWLINE_Pavadinimas kil\xc4\x99s nuo itali\xc5\xa1ko \xc5\xbeod\xc5\xbeio cigarro, kuris savu ruo\xc5\xbetu kilo nuo maj\xc5\xb3 \xc5\xbeod\xc5\xbeio siyar, rei\xc5\xa1kian\xc4\x8dio tabak\xc4\x85.\n_START_SECTION_\nIstorija\n_START_PARAGRAPH_\nCigarai yra turb\xc5\xabt seniausia r\xc5\xabkoma tabako gamini\xc5\xb3 forma. Archeologiniai radiniai rodo, kad Centrin\xc4\x97s Amerikos ind\xc4\x97nai r\xc5\xabk\xc4\x97 cigarus jau IX am\xc5\xbeiuje. \xc4\xae Europ\xc4\x85 cigar\xc5\xb3 r\xc5\xabkymo paprot\xc4\xaf atve\xc5\xbe\xc4\x97 Kristupas Kolumbas, 1492 metais atrad\xc4\x99s Amerik\xc4\x85. Cigarai spar\xc4\x8diai i\xc5\xa1populiar\xc4\x97jo, ir tik XIX\xc2\xa0\xe2\x80\x93 XX am\xc5\xbei\xc5\xb3 sand\xc5\xabroje juos i\xc5\xa1st\xc5\xabm\xc4\x97 cigaret\xc4\x97s._NEWLINE_XX am\xc5\xbeiaus viduryje pla\xc4\x8diau i\xc5\xa1tyrus r\xc5\xabkymo \xc5\xbeal\xc4\x85, cigar\xc5\xb3 populiarumas, ir taip gerokai nukent\xc4\x97j\xc4\x99s i\xc5\xa1populiar\xc4\x97jus cigaret\xc4\x97ms, dar labiau nukrito. Tik paskutiniais de\xc5\xa1imtme\xc4\x8diais susidom\xc4\x97jimas cigarais v\xc4\x97l \xc4\x97m\xc4\x97 did\xc4\x97ti.\n_START_SECTION_\nGamyba\n_START_PARAGRAPH_\nPirmiausia nuskinti tabako lapai laikomi pav\xc4\x97syje. \xc5\xa0is procesas u\xc5\xbetrunka 20-50 dien\xc5\xb3 ir suma\xc5\xbeina vandens bei cukraus kiek\xc4\xaf cigar\xc5\xb3 lapuose. Tuo metu vyksta biocheminiai procesai, pakei\xc4\x8diantys lapo spalv\xc4\x85 bei jame esan\xc4\x8dias med\xc5\xbeiagas. Po to lapai fermentuojami \xc5\xbeemesn\xc4\x97je temperat\xc5\xabroje. Fermentuoti tabako lapai r\xc5\xab\xc5\xa1iuojami pagal dyd\xc4\xaf bei augalo dal\xc4\xaf, nuo kurios jie nuskinti. Lapai nuo vidurin\xc4\x97s tabako dalies, naudojami i\xc5\xa1oriniam cigaro sluoksniui, fermentuojami atskirai, itin kruop\xc5\xa1\xc4\x8diai palaikomose s\xc4\x85lygose. Fermentuoti lapai kietai suspaud\xc5\xbeiami \xc4\xaf ry\xc5\xa1ulius ir paliekami tam tikram laikui. V\xc4\x97liau tabako lapai supjaustomi ir dar kart\xc4\x85 sur\xc5\xab\xc5\xa1iuojami, atskiriant subyr\xc4\x97jusius lapus._NEWLINE_Kokybi\xc5\xa1ki cigarai sukami rankomis, ta\xc4\x8diau pigesni \xc5\xbeemesn\xc4\x97s kokyb\xc4\x97s cigarai, u\xc5\xbepildyti smulkintais lapais, vadinamuoju trumpuoju u\xc5\xbepildu, gaminami ir specialiomis cigar\xc5\xb3 sukimo ma\xc5\xa1inomis. Cigarai sukami pradedant nuo vidini\xc5\xb3 sluoksni\xc5\xb3, v\xc4\x97liau apvyniojant juos i\xc5\xa1oriniais ir galiausiai u\xc5\xbeklijuojant galvut\xc4\x99.\n_START_SECTION_\nSud\xc4\x97tis ir strukt\xc5\xabra\n_START_PARAGRAPH_\nVidinis cigaro sluoksnis vadinamas u\xc5\xbepildu. Jis gali b\xc5\xabti ilgasis\xc2\xa0\xe2\x80\x93 susuktas i\xc5\xa1 sveik\xc5\xb3 tabako lap\xc5\xb3, arba trumpasis\xc2\xa0\xe2\x80\x93 padarytas i\xc5\xa1 smulkinto tabako. Cigarai su ilguoju u\xc5\xbepildu laikomi daug kokybi\xc5\xa1kesniais. U\xc5\xbepildas apvyniojamas ri\xc5\xa1an\xc4\x8diaisiais lapais, kuriems paprastai naudojami apatiniai augalo lapai, pasi\xc5\xbeymintys dideliu elastingumu, o \xc5\xa1ie\xc2\xa0\xe2\x80\x93 vyniojamuoju lapu, tam naudojami labai auk\xc5\xa1tos kokyb\xc4\x97s specialiai atrinkti tabako lapai nuo vidurin\xc4\x97s augalo dalies. I\xc5\xa1orinis vyniojamasis lapas turi itin didel\xc4\x97s \xc4\xaftakos cigaro skoniui ir aromatui._NEWLINE_Skirtingos cigaro dalys parenkamos taip, kad der\xc4\x97t\xc5\xb3 viena prie kitos ir papildyt\xc5\xb3 cigaro aromat\xc4\x85. Kokybi\xc5\xa1k\xc5\xb3 cigar\xc5\xb3 u\xc5\xbepildas taip pat sukamas i\xc5\xa1 keli\xc5\xb3 skirting\xc5\xb3 tabako r\xc5\xab\xc5\xa1i\xc5\xb3, siekiant subtilesn\xc4\x97s skoni\xc5\xb3 gamos._NEWLINE_U\xc5\xbedara, u\xc5\xbeapvalinta cigaro dalis vadinama galvute. Prie\xc5\xa1 r\xc5\xabkant j\xc4\xaf nupjaunama, nors pigesni\xc5\xb3 cigar\xc5\xb3 galvut\xc4\x97 da\xc5\xbenai nupjaunama gamybos metu. Pagrindin\xc4\x97 cigaro dalis vadinama canon arba tallo. Atviras cigaro galas, kuris r\xc5\xabkant yra u\xc5\xbedegamas, vadinamas cigaro p\xc4\x97da.\n_START_SECTION_\nNaudojimas ir kult\xc5\xabra\n_START_PARAGRAPH_\nCigarai tradici\xc5\xa1kai siejami su auk\xc5\xa1tuomene, didelis Perfecto tipo cigaras buvo neatsiejamas XX am\xc5\xbeiaus prad\xc5\xbeios karikat\xc5\xabrose vaizduojamo milijonieriaus atributas. Cigaro r\xc5\xabkym\xc4\x85 sudaro i\xc5\xa1tisas ritualas su savomis taisykl\xc4\x97mis ir normomis. XIX am\xc5\xbeiuje cigarai buvo r\xc5\xabkomi po piet\xc5\xb3, atskiroje patalpoje, persirengus specialiai tam skirtu smokingu._NEWLINE_Kokybi\xc5\xa1ki cigarai su ilguoju u\xc5\xbepildu laikomi specialiose d\xc4\x97\xc5\xbeut\xc4\x97se\xc2\xa0\xe2\x80\x93 humidoruose, kurios apsaugo juos nuo perd\xc5\xbei\xc5\xabvimo ir leid\xc5\xbeia ilgai i\xc5\xa1saugoti aromat\xc4\x85 bei kokyb\xc4\x99.\n_START_SECTION_\n\xc4\xaetaka sveikatai\n_START_PARAGRAPH_\nCigarai yra viena stipriausi\xc5\xb3 vartojam\xc5\xb3 tabako form\xc5\xb3. Rizik\xc4\x85 susirgti plau\xc4\x8di\xc5\xb3 ligomis, pvz., plau\xc4\x8di\xc5\xb3 v\xc4\x97\xc5\xbeiu ma\xc5\xbeina tai, kad paprastai cigar\xc5\xb3 d\xc5\xabmai netraukiami \xc4\xaf plau\xc4\x8dius, bet tai padidina burnos ir gerkl\xc4\x97s v\xc4\x97\xc5\xbeio rizik\xc4\x85.'